Godongwana: Bewerings vir ‘politieke smeerveldtog’ gebruikDie minister van finansies, Enoch Godongwana (Foto: Elmond Jiyane/GCIS) “Ek het op geen manier of enige tydstip iemand onvanpas aangeraak, seksueel geteister of aangerand nie.” Só sê Enoch Godongwana, minister van finansies, nadat hy daarvan beskuldig is dat hy ŉ werknemer by ŉ hotel in die Krugerwildtuin seksueel geteister het. ŉ Saak is in dié verband by die Skukuza-polisiestasie aanhangig gemaak nadat die minister en sy vrou by ŉ luukse hotel in Skukuza vakansie gehou het. Godongwana het bevestig dat hy Donderdag met die polisie vergader het in verband met die klagte teen hom. “Ek het aan ŉ SAPD-beampte bevestig dat ek inderdaad op 9 Augustus in die Krugerwildtuin-gebied was, toe die voorval na bewering plaasgevind het. “Ek is verlig dat ek uiteindelik deur die polisie genader en die geleentheid gegun is om te hoor waarvan ek beskuldig word. “Ek is ook bly om die geleentheid te hê om my ontkenning op skrif te stel. Ek neem die bewerings baie ernstig op.” Rakende bewerings dat Godongwana die klaagster probeer omkoop het om haar stil te hou, het hy gesê hy verwerp dié bewerings met die minagting wat dit verdien. “Die identiteit van die klaer is vir my onbekend en ek het dit ook so aan die polisie gemeld. Hierdie bewerings is ongegrond. As ŉ verantwoordelike eggenoot, pa, burger en staatsamptenaar is die bewerings teen my uiters kommerwekkend vir my, my familie en die ANC.” Volgens Godongwana is dit jammer dat die bewerings nou ook as ŉ politieke smeerveldtog teen hom ingespan word. “Soos ek al voorheen gesê het, het ek nog altyd die regte en waardigheid van vroue gehandhaaf en gerespekteer, en hierdie bewerings druis in teen alles waarvoor ek staan. Dit is verskriklik en seer vir enige vrou om aan die ontvangkant van so ŉ traumatiese ervaring te wees. Ek sal nooit deel van so iets wees nie.” Godongwana het ook Woensdag met die ANC se integriteitskommissie vergader. “Die vergadering was op my versoek. Ek het dit gedoen omdat ek pynlik bewus is van die skade wat die bewerings veroorsaak het aan die organisasie wat ek vir byna vier dekades dien, asook vir die behoefte om eerlik en deursigtig te wees.” Daar is vroeër berig die saak is aanhangig gemaak deur ŉ werknemer by Skukuza wat masseerdienste aan gaste in hul kamer aangebied het. Godongwana voer egter aan dat hy tydens die beweerde voorval saam met sy vrou in hul kamer was en dat daar dus geen gronde vir die bewerings is nie.